b'\n_START_ARTICLE_\nNovachord\n_START_PARAGRAPH_\nNovachord tai novakordi on 1930-luvulla kehitetty s\xc3\xa4hk\xc3\xb6inen kosketinsoitin, jota usein pidet\xc3\xa4\xc3\xa4n maailman ensimm\xc3\xa4isen\xc3\xa4 polyfonisena syntetisaattorina. Sen kehitti Hammond-s\xc3\xa4hk\xc3\xb6urkujen keksij\xc3\xa4 Laurens Hammond yhdess\xc3\xa4 John M. Hanertin ja C. N. Williamsin kanssa, ja Hammondin yritys my\xc3\xb6s valmisti sit\xc3\xa4._NEWLINE_Helsingin Sanomat uutisoi maaliskuussa 1939 Washingtonista: \xe2\x80\x9dUutta monipuolista s\xc3\xa4hk\xc3\xb6soitinta, joka on paljon vanhanaikaisen spinetin n\xc3\xa4k\xc3\xb6inen, esiteltiin t\xc3\xa4\xc3\xa4ll\xc3\xa4 \xc3\xa4skett\xc3\xa4in. Siit\xc3\xa4 l\xc3\xa4htee pianon, viulun, havaijilaisen kitaran, harpsikordin, klavikordin, trumpetin ja ranskalaisen torven \xc3\xa4\xc3\xa4ni.\xe2\x80\x9d_NEWLINE_Muiden tuon ajan uusien s\xc3\xa4hk\xc3\xb6soitinten tavoin, kuten thereminin, ondes Martenot\xe2\x80\x99n ja trautoniumin, Novachordin  erikoista \xc3\xa4\xc3\xa4nt\xc3\xa4 k\xc3\xa4ytettiin joidenkin kauhuelokuvien \xc3\xa4\xc3\xa4niraidalla, mutta muuten soitin j\xc3\xa4i varsin tuntemattomaksi. Sit\xc3\xa4 ehdittiin valmistaa tuhatkunta kappaletta, kunnes toisen maailmansodan aiheuttama materiaalipula keskeytti tuotannon 1942. Valmistusta oli tarkoitus jatkaa sodan j\xc3\xa4lkeen, mutta aie j\xc3\xa4i toteutumatta.'